უნივერსიტეტის ღონისძიებების პორტალი

პაატა ბუხრაშვილის საჯარო ლექცია - ”ერთი ქართული იკონოგრაფიული მოტივის თაობაზე”
2015-02-06 16:00 (Asia/Dubai)
6 თებერვალს, 16:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში, პროფესორი პაატა ბუხრაშვილი წაიკითხავს საჯარო ლექციას თემაზე – ”ერთი ქართული იკონოგრაფიული მოტივის თაობაზე”.
ილიაუნის პროექტი – „ახალი განმანათლებლობა“ – ითვალისწინებს სამეცნიერო-პოპულარული ხასიათის საჯარო ლექციების კურსს. კურსისთვის შერჩეულია საზოგადოებრივ-გლობალურ საკითხებთან დაკავშირებული თემები, რომლებიც ფარავს სამეცნიერო აღმოჩენებს და ტექნოლოგიურ მიღწევებს, კულტურას, განათლებას, პოლიტიკას და გარემოს დაცვის აქტუალურ საკითხებს. ლექციებს ილიას სახელმწიფო უნივერსიტეტის პროფესორ-მასწავლებლები კითხულობენ. ლექციების ფარგლებში, დამსწრე საზოგადოებას ეძლევა შესაძლებლობა, მონაწილეობა მიიღოს თემატურ დისკუსიაში.
ლექციის ჩატარების დრო: 6 თებერვალი, 16:00 საათი
ხანგრძლივობა: 1 საათი (ლექციის შემდეგ გათვალისწინებულია დისკუსია)
ადგილმდებარეობა: A 101 აუდიტორია, ილიას სახელმწიფო უნივერსიტეტი (ჭავჭავაძის გამზ. 32)

მანანა ჯავახიშვილის საჯარო ლექცია
2015-02-06 19:00
6 თებერვალს 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ შეხვედრების სერიის – „გენდერული განსხვავებები და თანასწორობა“ – ფარგლებში, ილიაუნის ასოცირებული პროფესორი მანანა ჯავახიშვილი წაიკითხავს საჯარო ლექციას თემაზე – სახელმძღვანელოების გენდერული ანალიზი.
ლექციაზე წარმოდგენილი იქნება კვლევის შედეგები, რომლის ფარგლებშიც შესწავლილ იქნა ქართული სახელმძღვანელოები გენდერულ ჭრილში. დამსწრე აუდიტორიას მიეცემა საშუალება, აღმოაჩინოს წიგნებში დამალული გენდერული სტერეოტიპები, რომლებიც ხშირად გაუცნობიერებლადაც კი გადაეცემა სკოლის მოსწავლეებს.
დრო:6 თებერვალი, 19:00 საათი
ადგილმდებარეობა: წიგნის სახლი „ლიგამუსი“
დასწრება თავისუფალია.

ლევან ბერძენიშვილის საჯარო ლექცია: „დანტეს „ღვთაებრივი კომედია“: პირველი მიახლოება - „ჯოჯოხეთი“
2015-02-09 19:00
9 თებერვალს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, პროექტის – “ილიაუნის მწერალი” საჯარო ლექციების სერიის “როგორ ვისწავლოთ წერა სხვების შექმნილი დიდი პოემებისა და დრამების დახმარებით” – ფარგლებში, ჩატარდება ლევან ბერძენიშვილის მორიგი საჯარო ლექცია.
ლექციის თემა: „დანტეს „ღვთაებრივი კომედია“: პირველი მიახლოება – „ჯოჯოხეთი“.
ლევან ბერძენიშვილი საჯარო ლექციაზე განიხილავს შემდეგ თემებს: მესამე მოგზაური (ოდისევსისა და ენეასის შემდეგ); წინამძღოლი ვერგილიუსი და პოეტების დიდი ექვსეული; ცოდვათა ენციკლოპედია და გეოგრაფია; პირველი წრე დანტესთან და გულაგში; ჯოჯოხეთი, როგორც სტრუქტურა, მისი მცველები და მოსახლეობა; განსაწმენდელის გზის დარაჯი; XX საუკუნის დანტე.
დრო: 9 თებერვალი, 19:00 საათი
ადგილმდებარეობა: წიგნის სახლი ”ლიგამუსი”

სოსო ჭაუჭიძე: „გონების მოხმარებათა შესახებ: საჯარო სფერო, პოლიტიკური ველი, იდეოლოგიური განზომილება“
2015-02-10 18:00
10 თებერვალს, 18:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, სტუდენტური პროექტის – “Sapere Aude” – ფარგლებში, ილიაუნის ფილოსოფიის პროგრამის სტუდენტი, სოსო ჭაუჭიძე, წაიკითხავს მოხსენებას თემაზე – „გონების მოხმარებათა შესახებ: საჯარო სფერო, პოლიტიკური ველი, იდეოლოგიური განზომილება“.
დასწრება თავისუფალია.

ანთროპოლოგ მიხეილ სვანიძის ლექცია: „ნეპის შემდეგ: სტალინიზმის ყოფისა და კულტურული კონტექსტის მიმოხილვა“
2015-02-11 19:00
11 თებერვალს, ოთხშაბათს, 19:00 საათზე, წიგნის სახლში „ლიგამუსი“, სოციალური და კულტურის კვლევების ინსტიტუტი გიწვევთ ანთროპოლოგის, მიხეილ სვანიძის საჯარო ლექციაზე – „ნეპის შემდეგ: სტალინიზმის ყოფისა და კულტურული კონტექსტის მიმოხილვა“.
ლექცია ჩატარდება „საბჭოთა პარადიგმების“ შეხვედრების ციკლის ფარგლებში.
მომხსენებელი ისაუბრებს ყოველდღიური ცხოვრების შესახებ რეპრესიების დროინდელ საბჭოთა კავშირში, ნეპის დასასრულიდან მეორე მსოფლიო ომში საბჭოთა კავშირის ჩართვამდე. კერძოდ კი, მოკლედ მიმოიხილავს ამ პერიოდის საზოგადოებრივი ცხოვრების სამ ასპექტს: (1) ცენტრალური პოლიტიკისა და გადაწყვეტილებების კომუნიკაციას (საზოგადოებამდე მიტანას), (2) ახალ საბჭოთა ბიუროკრატიასა და მის თავისებურებებს და (3) „ჩვეულებრივი ადამიანის“ ცხოვრებას პოლიტიკური რეპრესიების ჩრდილში.
20-იანი წლების ბოლოს იოსებ სტალინმა ახალი ეკონომიკური პოლიტიკის, ანუ ნეპის დასასრული გამოაცხადა. ეს კი საბჭოთა სახელმწიფოში სრულიად ახალ პოლიტიკურ რეალობას მოასწავებდა. ამ რეალობაში საზოგადოებრივი და პოლიტიკური ცენტრალიზაცია შინაარსობრივად ახალ საფეხურზე გადავიდა. საბჭოთა სახელმწიფომ სხვადასხვა გზით მოსპო შედარებით შეძლებული გლეხები, ე. წ. „კულაკები“, დაიწყო კოლექტივიზაცია და შექმნა ეგრეთ წოდებული ხუთწლეულების პროგრამები, განდევნა და გაანადგურა როგორც მემარცხენე, ისე მემარჯვენე პოლიტიკური ოპონენტები.
(1) დროის მოკლე პერიოდში რადიკალური პოლიტიკური ცვლილებების კასკადი მოხდა. მათ გავლენა იქონიეს ჩვეულებრივი მოქალაქეების ყოფასა და ქცევაზე. სიტუაცია შედარებით მყიფე იყო, ამიტომ პოლიტიკური ხელმძღვანელობის ერთ-ერთი ამოცანა ის იყო, რომ საზოგადოების შედარებითი მხარდაჭერა ჰქონოდა; საჭირო იყო მათი გადაწყვეტილებების და პოლიტიკური აქცენტების ხალხამდე მიტანა და ეფექტური კომუნიკაცია. (2) ასევე, გაჩნდნენ ახალი ტიპის საზოგადოებრივი აქტივისტები და შედარებით დაბალი დონის პოლიტიკური მოღვაწეები – ისინი, ვინც, ერთი შეხედვით, უკეთ აუღო ალღო ახალ პოლიტიკურ იმპერატივებს. (3) დაბოლოს, „აპოლიტიკურ“ ადამიანებს რეპრესიებისგან თავის ასარიდებლად ახალი ტაქტიკების შემუშავება უხდებოდათ.
მოხსენება ძირითადად სწორედ ამ სამი საკითხის განხილვას შეეხება.
მიხეილ სვანიძე – ანთროპოლოგიის მაგისტრი, ცენტრალური ევროპის უნივერსიტეტი (CEU); ილიას სახელმწიფო უნივერსიტეტის დოქტორანტი.
დრო: 11 თებერვალი, 19:00 საათი
ადგილმდებარეობა: წიგნის სახლი „ლიგამუსი“

ილიაუნის ხალხური სიმღერის სტუდენტური გუნდის კონცერტი
2015-02-12 18:00
12 თებერვალს, 18:00 საათზე, ილიას სახელმწიფო უნივერსიტეტის B202 აუდიტორიაში გაიმართება ილიაუნის ხალხური სიმღერის სტუდენტური გუნდის საანგარიშო კონცერტი.
დასწრება თავისუფალია.

შეხვედრების ახალი სერია "თეოლოგიური საუბრები" - დოქტორ ჩავკატ მუკარის საჯარო ლექცია
2015-02-12 18:00
შეხვედრების ახალი სერია “თეოლოგიური საუბრები”
12 თებერვალს, ხუთშაბათს, 18:00 საათზე, ილიას სახელმწიფო უნივერსიტეტის G 106 აუდიტორიაში დოქტორ ჩავკატ მუკარის საჯარო ლექცია – “დიალოგი ქრისტიანობასა და ისლამს შორის”
ჩავკატ მუკარი რელიგიის ცნობილი მკვლევარია. ის დაიბადა ალეპოში (სირია) და გაიზარდა ქრისტიანულ ოჯახში. ოცი წლის განმავლობაში პარიზში ცხოვრობდა, ხოლო 1994 წელს გადავიდა ინგლისში, სადაც აქტიურ აკადემიურ საქმიანობას ეწევა. ჩავკატ მუკარიმ დოქტორის ხარისხი ისლამური კვლევების სფეროში პარიზში, სორბონის უნივერსიტეტში მოიპოვა. ის ავტორია არაერთი მნიშვნელოვანი წიგნისა, მათ შორის: „წინასწარმეტყველი და მესია. არაბი ქრისტიანის პერსპექტივა ისლამისა და ქრისტიანობისშესახებ“ (2001); „რწმენიდან რწმენამდე. ქრისტიანობა და ისლამი დიალოგის პროცესში“ (2001).
სამუშაო ენა: ინგლისური (უზრუნველყოფილია სინქრონული თარგმანი)
დრო: 12 თებერვალი, 18:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი

„პერსეპოლისი“ - გრაფიკული რომანის პრეზენტაცია
2015-02-12 19:00
12 თებერვალს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, ილიაუნის ლიტერატურული კლუბი და ”ბაკურ სულაკაურის გამომცემლობა” გიწვევთ ქართულ ენაზე თარგმნილი პირველი გრაფიკული რომანის, „პერსეპოლისის“, პრეზენტაციაზე. გამოცემას მთარგმნელი მიხეილ ციხელაშვილი და მოწვეული სტუმარი – ირანისტი, პოეტი და მთარგმნელი, გიორგი ლობჟანიძე – წარადგენენ.
ირანელი მწერალი და მხატვარი მარჯან სატრაპი „პერსეპოლისში“ ბრწყინვალე ილუსტრაციებითა და უშუალო იუმორით გვიამბობს საკუთარ ცხოვრებაზე და გვიჩვენებს მეამბოხე ირანელი გოგონას ყოფას ისლამისტურ ირანში და ევროპაში.
მარჯანის ბავშვობა ირანის ისტორიის უმნიშვნელოვანეს პერიოდს, შაჰის ჩამოგდებას, ისლამისტურ რევოლუციასა და ერაყთან ომს ემთხვევა. იგი თავისი ოჯახის ყოველდღიურობის მაგალითზე გვიჩვენებს იმ უფსკრულს, რომელიც ირანის განათლებულ საზოგადოებასა და რელიგიურ ლიდერებს შორის გაჩნდა. გოგონას ცხოვრებაზე პირდაპირ თუ ირიბად აისახა ისლამისტური რეპრესიები, ომი, რელიგიური პოლიციის ტერორი, რამაც მის მშობლებს შვილის ვენაში გაგზავნა გადააწყვეტინა, თუმცა, ევროპულ კულტურასთან ორგანულად შერწყმის ამაო ცდამ და მარცხმა გოგონა სამშობლოში დააბრუნა.
„პერსეპოლისმა“ გამოქვეყნებისთანავე მოიპოვა მკითხველის სიყვარული. ის 30-მდე ენაზე ითარგმნა. 2007 წელს რომანის მიხედვით გადაიღეს ანიმაციური ფილმი, რომელმაც კანის კინოფესტივალზე ჟიურის მთავარი პრიზი დაიმსახურა.
შეხვედრის დრო: 12 თებერვალი, 19:00 საათი
ადგილმდებარეობა: წიგნის სახლი ”ლიგამუსი”
დასწრება თავისუფალია.

ისრაელის ელჩის ვიზიტი ილიაუნიში
2015-02-13 12:00
13 თებერვალს, პარასკევს, 12:00 საათზე ილიას სახელმწიფო უნივერსიტეტს ესტუმრება ისრაელის ელჩი საქართველოში, ბატონი იუვალ ფუქსი, რომელიც წაიკითხავს საჯარო ლექციას თემაზე – Global threat of terrorism – Israeli perspective (გლობალური ტერორიზმი- ისრაელის ხედვა).
შეხვედრა გაიმართება ილიას სახელმწიფო უნივერსიტეტის G 106 აუდიტორიაში ინგლისურ ენაზე.
დრო: 13 თებერვალი, 12:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (ყოფილი ენციკლოპედიის შენობა)
დასწრება თავისუფალია.

„კონსტიტუცია და დემოკრატია“ - გამოსაშვები საღამო
2015-02-13 13:00
13 თებერვალს, პარასკევს, 13:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, სამართლის სკოლის
კონსტიტუციური კვლევების ცენტრის პროგრამის – “კონსტიტუცია და დემოკრატია“ – ფარგლებში, გაიმართება გამოსაშვები საღამო.
დრო: 13 თებერვალი, 13:00 საათი
ადგილმდებარეობა: წიგნის სახლი „ლიგამუსი“
დასწრება თავისუფალია.

თინათინ კიღურაძის საჯარო ლექცია - ”მულტილინგვური/ბილინგვური განათლების პერსპექტივები საქართველოში”
2015-02-13 16:00
13 თებერვალს, 16:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში, პროფესორი თინათინ კიღურაძე წაიკითხავს საჯარო ლექციას თემაზე -”მულტილინგვური/ბილინგვური განათლების პერსპექტივები საქართველოში”.
ილიაუნის პროექტი – „ახალი განმანათლებლობა“ – ითვალისწინებს სამეცნიერო-პოპულარული ხასიათის საჯარო ლექციების კურსს. კურსისთვის შერჩეულია საზოგადოებრივ-გლობალურ საკითხებთან დაკავშირებული თემები, რომლებიც ფარავს სამეცნიეროაღმოჩენებს და ტექნოლოგიურ მიღწევებს, კულტურას, განათლებას, პოლიტიკას და გარემოს დაცვის აქტუალურ საკითხებს. ლექციებს ილიას სახელმწიფო უნივერსიტეტის პროფესორ-მასწავლებლები კითხულობენ. ლექციების ფარგლებში, დამსწრე საზოგადოებასეძლევა შესაძლებლობა, მონაწილეობა მიიღოს თემატურ დისკუსიაში.
ლექციის ჩატარების დრო: 13 თებერვალი, 16:00 საათი
ხანგრძლივობა: 1 საათი (ლექციის შემდეგ გათვალისწინებულია დისკუსია)
ადგილმდებარეობა: A 101 აუდიტორია, ილიას სახელმწიფო უნივერსიტეტი (ჭავჭავაძის გამზ. 32)

ლევან ბერძენიშვილის საჯარო ლექცია: „დანტეს „ღვთაებრივი კომედია“: მეორე მიახლოება - განსაწმენდელი“
2015-02-16 19:00
16 თებერვალს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, პროექტის – “ილიაუნის მწერალი” საჯარო ლექციების სერიის “როგორ ვისწავლოთ წერა სხვების შექმნილი დიდი პოემებისა და დრამების დახმარებით” – ფარგლებში, ჩატარდება ლევან ბერძენიშვილის მორიგი საჯარო ლექცია.
ლექციის თემა: „დანტეს „ღვთაებრივი კომედია“: მეორე მიახლოება – „განსაწმენდელი“.
ლევან ბერძენიშვილი საჯარო ლექციაზე განიხილავს შემდეგ თემებს: მცველი – კატონ უმცროსი, დანტე და თვითმკვლელობა; განკვეთილები და მომნანიებლები; მეფეთა ველი; შვიდი ცოდვა, შვიდი ასო P (peccatum); მიწიერი სამოთხე; დავიწყების მდინარე – ლეთე; გახსენების მდინარე – ევნოე; საიქიოს ხუთი მდინარე (აქერონი, სტიქსი, ფლეგეთონი, ლეთე, ევნოე)
დრო: 16 თებერვალი, 19:00 საათი
ადგილმდებარეობა: წიგნის სახლი ”ლიგამუსი”

სიმონ ჯანაშიას საჯარო ლექცია - განათლების მომავალი
2015-02-17 18:00
17 თებერვალს, 18:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, სტუდენტური პროექტის – “Sapere Aude” – ფარგლებში, განათლების მკვლევარი, კოლუმბიის უნივერსიტეტის დოქტორი სიმონ ჯანაშია წაიკითხავს საჯარო ლექციას თემაზე – „განათლების მომავალი“.
დასწრება თავისუფალია.

დისკუსია თემაზე - „აქციზის გაზრდის საკითხი“
2015-02-18 15:00
18 თებერვალს, 15:00 საათზე, ილიას სახელმწიფო უნივერსიტეტის E 207 აუდიტორიაში, კომპანია ”ნატახტარის” კორპორატიული დირექტორი ნიკოლოზ ხუნძაკიშვილი და ილიაუნის ბიზნესის სკოლის ლექტორი, ირაკლი ლექვინაძე, ისაუბრებენ თემაზე: „აქციზის გაზრდის საკითხი“.
2014 წლის 11 დეკემბერს საქართველოს პარლამენტმა დაამტკიცა „საქართველოს საგადასახადო კოდექსში ცვლილების შეტანის შესახებ“ კანონპროექტი ” (მოგვიანებით – ბიუჯეტიც), რომლის მიხედვითაც, რიგ პროდუქტებზე, მათ შორის ალაოს ლუდზე, შეიცვალა აქციზის განაკვეთი – 1 ლიტრ ლუდზე გაიზარდა 40-დან, 60 თეთრამდე. ლუდთან მიმართებაში ცვლილება ძალაში შედის 2015 წლის 1-ლი მარტიდან.
ამასთან დაკავშირებით, შეხვედრაზე საუბარი იქნება აქციზის ზრდის მიზეზებზე (არის თუ არა ის კავშირში ევროკავშირის ასოცირების ხელშეკრულებასთან) და შედეგებზე.
დრო: 18 თებერვალი, 15:00 საათი
ადგილმდებარეობა: E კორპუსი, 207 აუდიტორია, ილიას სახელმწიფო უნივერსიტეტი
დასწრება თავისუფალია.

დოქტორ ნორმან აჯარის საჯარო ლექცია - „ფსიქოანალიზი ჰოლოკოსტის შემდეგ: ინსტიტუციონალური ფსიქოთერაპია“
2015-02-18 19:00
18 თებერვალს 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, შეხვედრების სერიის – „ფსიქოანალიზი საუნივერსიტეტო სივრცეში“ – ფარგლებში, ფილოსოფიის დოქტორი, ნორმან აჯარი, წაიკითხავს საჯარო ლექციას თემაზე – „ფსიქოანალიზი ჰოლოკოსტის შემდეგ: ინსტიტუციონალური ფსიქოთერაპია “.
მეორე მსოფლიო ომის შემდეგ რამდენიმე ფსიქიატრმა და ფსიქოანალიტიკოსმა, რომლებსაც ციხეში ან საკონცენტრაციო ბანაკში მოუხდათ ყოფნა, შემჩნევა დაიწყეს მსგავსებებისა, რომლებიც ერთმანეთთან აახლოებდა, ერთი მხრივ, ამგვარ გამომწყვდევასა და, მეორე მხრივ, იმ სათავშესაფრო ინსტიტუციებს, რომლებშიც თავად მუშაობდნენ. მათ მიზნად დაისახეს, პათოგენური ელემენტები ამოეცნოთ როგორც დაწესებულებაში, ისე ფსიქიატრიული მკურნალობის წესებში, რათა ამ უკანასკნელთა გარდაქმნა მოეხდინათ. ნებიდან იმისა, რომ თავად მიმღები ინსტიტუციის „ფსიქოანალიზი“ ეტვირთათ, რათა ის პაციენტებთან მიმართებაში ნაკლებად ძალადობრივი გამხდარიყო, ამოიზარდა ის, რასაც „ინსტიტუციონალური ანალიზი“ დაერქვა.
ნორმან აჯარი მიმოიხილავს ფრანსუა ტოსკელისა და ფელიქს გატარის შრომებს და აჩვენებს, თუ როგორ გამოადგა ეს ინსტრუმენტები ფრანც ფანონს ეთნოფსიქიატრიის მონახაზის გაკეთებაში ფრანგული დომინაციის ალჟირის კონტექსტში; ასევე დასვამს საკითხს იმ მიმართების შესახებ, რომელიც თერაპიის ამ ტიპებს, სოციალურ მეცნიერებებსა და სოციალურ კრიტიკას შორის არსებობს.
დასწრება თავისუფალია.
დრო: 18 თებერვალი, 19:00 საათი
ადგილმდებარეობა: წიგნის სახლი ”ლიგამუსი”

”ღვინის ქვეყანა“ - ნობელის პრემიის ლაურეატი მწერლის, მო იენის, რომანის პრეზენტაცია
2015-02-19 19:00
19 თებერვალს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, ილიაუნის ლიტერატურული კლუბი და გამომცემლობა ”ინტელექტი” გიწვევთ ლიტერატურის დარგში ნობელის პრემიის 2012 წლის ლაურეატი მწერლის, მო იენის, რომანის – ”ღვინის ქვეყანა“ – პრეზენტაციაზე. წიგნს მისი მთარგმნელები – სანდრა ლატარია და ანზორ აბჟანდაძე და პოეტი შოთა იათაშვილი წარადგენენ.
თანამედროვე ჩინეთის გამოჩენილი მწერლის, მო იენის, ყველა რომანმა უმაღლესი შეფასება დაიმსახურა მთელ მსოფლიოში. მის რომანებში კარგად ჩანს ავტორის გამორჩეული ნიჭის სიღრმე და თვალსაწიერი.
”ღვინის ქვეყანა“ არა უბრალოდ გასაოცარი ნაწარმოებია, არამედ ახალი შემოქმედებითი სტილის ნიმუშს წარმოადგენს, რომლის მიღწევაც არც ისე ადვილია ჩვენს დროში. მო იენის ამ სტილისათვის დამახასიათებელია არაჩვეულებრივი, ორიგინალური ხატოვანება, უსაზღვრო წარმოსახვა, გადაჯაჭვული მითოლოგიასთან, და თხრობის სხვადასხვა ფორმის ოსტატური ფლობა. ღრმა ფილოსოფიური და პოლიტიკური კონტექსტით, ეს რომანი არა მხოლოდ ჩინეთის პრობლემებს ეხება და არა მხოლოდ ჩინური კულტურის კუთვნილებაა, არამედ მთელი კაცობრიობისა” (ქენძაბურო ოე).
შეხვედრის დრო: 19 თებერვალი, 19:00 საათი
ადგილმდებარეობა: წიგნის სახლი ”ლიგამუსი”
დასწრება თავისუფალია.

საქართველოს ალბათური სეისმური საშიშროების რუკების პაკეტის პრეზენტაცია
2015-02-20 11:00
20 თებერვალს, 11:00 საათზე, ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტი (ნუცუბიძის ქ. №77) ატარებს საქართველოს ალბათური სეისმური საშიშროების რუკების პაკეტის პრეზენტაციას, რომელიც დედამიწის შემსწავლელ მეცნიერებათა ინსტიტუტმა შექმნა შოთა რუსთაველის ეროვნული სამეცნიერო ფონდის გრანტის, (FR/536/9-140/12) – “კავკასიის სეისმური საფრთხის შეფასება” – ფარგლებში.
პროექტის მიზანი იყო, ბოლო 15 წლის განმავლობაში დაგროვილი ცოდნის საფუძველზე, ახალი სეისმური საშიშროების ალბათური რუკის შექმნა კავკასიის რეგიონისათვის. მიღებული შედეგები წინაპირობაა ქვეყანაში ახალი, სეისმური
სამშენებლო ნორმატივების შექმნისა, რაც წინ გადადგმული ნაბიჯია ევროპული სამშენებლო სტანდარტების განვითარებისათვის. ეროვნული ნორმატიული ბაზის (ეროვნული დანართების) შემუშავება, მოთხოვნილი ევროპასთან ასოცირების ხელშეკრულების მე-3 თავის 46 და 47 პუნქტების თანახმად, ემყარება თანამედროვე მეთოდებითა და მონაცემებით დათვლილ ალბათური სეისმური საშიშროების რუკების პაკეტს.
პრეზენტაციაზე მოწვეულნი არიან საქართველოს განათლებისა და მეცნიერების სამინისტროს და საქართველოს ენერგეტიკის სამინისტროს, საქართველოს ეკონომიკისა და მდგრადი განვითარების სამინისტროს, საქართველოს რეგიონალური განვითარებისა და ინფრასტრუქტურის სამინისტროს, საქართველოს გარემოსა და ბუნებრივი რესურსების დაცვის სამინისტროს, საქართველოს შინაგან საქმეთა სამინისტროს, სახელმწიფო უსაფრთხოებისა და კრიზისების მართვის საბჭოს, აჭარის ავტონომიური რესპუბლიკის მთავრობის, შოთა რუსთაველის ეროვნული სამეცნიერო ფონდის წარმომადგენლები.
პრეზენტაციის დრო: 20 თებერვალი, 11:00 საათი
ადგილმდებარეობა: ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტი (ნუცუბიძის ქ. №77)

ბექა მინდიაშვილის საჯარო ლექცია - ტოლერანტობის ძველი და თანამედროვე კონცეფციები
2015-02-20 19:00
20 თებერვალს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, ტოლერანტობის სკოლის ფარგლებში, თეოლოგი ბექა მინდიაშვილი წაიკითხავს პირველ საჯარო ლექციას თემაზე – ტოლერანტობის ძველი და თანამედროვე კონცეფციები.
საჯარო ლექციების ციკლი ტოლერანტობის სკოლის ფარგლებში ახალი პროექტია, რომელსაც ტოლერანტობისა და მრავალფეროვნების ინსტიტუტი (TDI), ილიას სახელმწიფო უნივერსიტეტთან ერთად, 2015 წლის თებერვლიდან განაახორციელებს ყოველ პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“.
ტოლერანტობის სკოლის მიზანია, ხელი შეუწყოს ახალგაზრდებში ტოლერანტობის, რელიგიის თავისუფლებისა და სეკულარული პრინციპების შესახებ ცოდნის გაღრმავებასა და აღნიშნულ საკითხებზე დისკუსიას.
ტოლერანტობის სკოლის სალექციო კურსი მოიცავს 12 საჯარო ლექციას შემდეგ თემებზე:

ტოლერანტობის ძველი და თანამედროვე კონცეფციები
რელიგია და ტოლერანტობის კულტურა
ტოლერანტობა და სამართლებრივი საკითხები
ტრადიცია და ნაციონალიზმი
სეკულარიზმისა და პოსტსეკულარიზმის პრობლემა
ფუნდამენტალიზმი
ტოლერანტობის იდეა მხატვრულ ლიტერატურაში
მრავალფეროვნების იდეა კინოში
მედიატოლერანტობა
ქართული კულტურა და ტოლერანტობა
ხალხთა სტუმართმოყვარეობა და შეუწყნარებლობის კულტურული საფუძვლები
ტოლერანტობა და მულტიკულტურალიზმი

პროექტი ხორციელდება ჰოლანდიის საელჩოს მხარდაჭერით, „ტოლერანტობის, რელიგიის თავისუფლებისა და ადამიანის უფლებების დაცვის ხელშეწყობა საქართველოში“ პროექტის ფარგლებში.
ლექციებს აღნიშნულ თემებზე წაიკითხავენ მოწვეული ლექტორები და მკვლევრები როგორც ილიას სახელმწიფო უნივერსიტეტიდან, ასევე სხვა უნივერსიტეტებიდან და კვლევითი ორგანიზაციებიდან. ლექციების შემდეგ გათვალისწინებულია დისკუსია.
ტოლერანტობის სკოლის საჯარო ლექციებზე დასწრება თავისუფალია.
პირველი ლექციის დრო: 20 თებერვალი, 19:00 საათი
ადგილმდებარეობა: წიგნის სახლი ”ლიგამუსი”

ტომაშ ზაბრანსკის საჯარო ლექცია - „ყველაზე პოპულარული მცენარე: უნივერსალური მედიკამენტი თუ ეშმაკის ბალახი?“
2015-02-23 17:00
23 თებერვალს, 17:00 საათზე, ილიას სახელმწიფო უნივერსიტეტის G 106 აუდიტორიაში, ჩარლზის უნივერსიტეტის პროფესორი (M.D., Ph.D), ჩეხეთის პრემიერ-მინისტრისა და ჯანდაცვის სამინისტროს მრჩეველი ნარკოპოლიტიკის დარგში, ტომაშ ზაბრანსკი, წაიკითხავს საჯარო ლექციას თემაზე: „ყველაზე პოპულარული მცენარე: უნივერსალური მედიკამენტი თუ ეშმაკის ბალახი?“ ლექცია ჩატარდება პროგრამის – მარიხუანას მოხმარების პოლიტიკა UNGASS 2016 დღის წესრიგში – ფარგლებში.
ლექცია ჩატარდება ინგლისურ ენაზე.
დასწრება თავისუფალია.

ლევან ბერძენიშვილის საჯარო ლექცია: „დანტეს „ღვთაებრივი კომედია“: მესამე მიახლოება - სამოთხე“
2015-02-23 19:00
23 თებერვალს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, პროექტის – “ილიაუნის მწერალი” საჯარო ლექციების სერიის “როგორ ვისწავლოთ წერა სხვების შექმნილი დიდი პოემებისა და დრამების დახმარებით” – ფარგლებში, ჩატარდება ლევან ბერძენიშვილის მორიგი საჯარო ლექცია.
ლექციის თემა: „დანტეს „ღვთაებრივი კომედია“: მესამე მიახლოება – „სამოთხე“.
ლევან ბერძენიშვილი საჯარო ლექციაზე განიხილავს შემდეგ თემებს: მიწიერი სამოთხიდან ზეციურ სამოთხემდე; სამოთხის აგებულება; ცხრა ცა და მისი ბინადრები; ემპირეა; დანტე და მსოფლიო; დანტე და რუსთაველი.
დრო: 23 თებერვალი, 19:00 საათი
ადგილმდებარეობა: წიგნის სახლი ”ლიგამუსი”
დასწრება თავისუფალია.

სწავლა ესტონეთში
2015-02-25 15:00
25 თებერვალს, 15:00 საათზე, ილიას სახელმწიფო უნივერსიტეტს ეწვევა ფონდ ”არქიმედეს” წარმომადგენლობა ესტონეთიდან. ესტონელი სტუმრები ილიაუნის სტუდენტებს უნივერსიტეტის E 207 აუდიტორიაში შეხვდებიან და ესტონეთის სხვადასხვა უმაღლეს სასწავლებელში სწავლის შესაძლებლობებს გააცნობენ.
შეხვედრაზე დასწრება თავისუფალია.
დრო: 25 თებერვალი, 15:00 საათი
ადგილმდებარეობა: E 207 აუდიტორია, ილიას სახელმწიფო უნივერსიტეტი

დისკუსია თემაზე: 25 თებერვალი
2015-02-25 18:00
25 თებერვალს, ოკუპაციის დღესთან დაკავშირებით, ილიას სახელმწიფო უნივერსიტეტის წიგნის სახლში „ლიგამუსი“ გაიმართება დისკუსია, რომლის მიზანიც საბჭოთა ოკუპაციის ხელახალი გააზრებაა. საბჭოთა ოკუპაციიდან 94 წლის შემდეგ ქართულ საზოგადოებაში კვლავ არსებობს აზრთა სხვადასხვაობა და კითხვები, რომლებიც პირდაპირ კავშირშია საქართველოს ისტორიული გამოცდილების შეფასებასთან: რამდენად არის თანამედროვე ქართული ისტორიოგრაფია საბჭოთა ისტორიული ნარატივისგანთავისუფალი? რატომ იყო საქართველო ანექსიის განსაკუთრებული მოდელი? რა კავშირი აქვს ყოველდღიურ ცხოვრებას ოკუპაციასთან და რა შეიძლება ვისწავლოთ საკუთარი ისტორიიდან?
საქართველოს უახლეს ისტორიაში არსებულ კოლონიალიზაციაზე და ანექსიის გამოცდილებაზე ისაუბრებენ ილიას სახელმწიფო უნივერსიტეტის პროფესორები და საპატიო სტუმრები:

ნინო დობორჯგინიძე – “საბჭოთა კავშირი და ყოველდღიური ცხოვრების კოლონიალიზაცია საქართველოში”;
ემზარ ჯგერენაია – “საქართველო – ანექსიის განსაკუთრებული მოდელი”;
ლაშა ბუღაძე – “აკრძალული 25 თებერვალი”;
ლაშა ბაქრაძე – “1921 წლის თებერვლის გაკვეთილები დღეისთვის”.

დისკუსიის მოდერატორია ელენე კეკელია.
დრო: 25 თებერვალი, 18:00 საათი
ადგილმდებარეობა: წიგნის სახლი “ლიგამუსი”, ილიას სახელმწიფო უნივერსიტეტი (ჭავჭავაძის #32)
დასწრება თავისუფალია. დისკუსიის ბოლოს გათვალისწინებულია ფურშეტი.

სენსორული ოთახის გახსნა
2015-02-26 16:00
26 თებერვალს, 16:00 საათზე, ილიას სახელმწიფო უნივერსიტეტის ბავშვის განვითარების ინსტიტუტი გიწვევთ სენსორული ოთახის გახსნაზე. სენსორული ოთახის აღჭურვა შესაძლებელი გახდა მიკროსაფინანსო ორგანიზაცია “კრედოს” სოციალური პროექტის ფარგლებში. სენსორული ოთახი განკუთვნილია განსაკუთრებული საჭიროებების მქონე ბავშვებთან სენსორული ინტეგრაციის პროგრამის განსახორციელებლად. სენსორული ინტეგრაციის პროგრამა მიზნად ისახავს ბავშვის განვითარების ხელშეწყობას სენსორული შეფასების საფუძველზე განსაზღვრული სენსორული გამოცდილების უზრუნველყოფით.

„ფანტასტიკური ბიბლიოთეკა“ - სერიის პრეზენტაცია
2015-02-26 19:00
26 თებერვალს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, გამომცემლობა “წიგნები ბათუმში” და ილიაუნის ლიტერატურული კლუბი გიწვევთ ახალი სერიის – “ფანტასტიკური ბიბლიოთეკის” – პრეზენტაციაზე. წარმოდგენილი იქნება სერიაში გამოცემული პირველი 6 წიგნი.

“ყვავილები ელჯერნონისთვის”- დენიელ კიზი
“ძნელია ღმერთობა”- ბორის და არკადი სტრუგაცკები
“ტანმოხატული კაცი” – რეი ბრედბერი
“კაცი მაღალ კოშკში” – ფილიპ კ. დიკი
“ხიდი ტერაბითიაში” – ქეთრინ პატერსონი
“მწვანეთითება ტისტუ” – მორის დრიუონი

პრეზენტაციაზე წიგნები გაიყიდება 25%-იანი ფასდაკლებით.
დრო: 26 თებერვალი, 19:00 საათი
ადგილმდებარეობა: წიგნის სახლი ”ლიგამუსი”
დასწრება თავისუფალია.

ასოცირებული პროფესორის მალხაზ სონღულაშვილის საჯარო ლექცია - რელიგია და ტოლერანტობის კულტურა
2015-02-27 19:00
27 თებერვალს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, ტოლერანტობის სკოლის ფარგლებში, ეპისკოპოსი მალხაზ სონღულაშვილი წაიკითხავს საჯარო ლექციას თემაზე – რელიგია და ტოლერანტობის კულტურა.
საჯარო ლექციების ციკლი ტოლერანტობის სკოლის ფარგლებში ახალი პროექტია, რომელსაც ტოლერანტობისა და მრავალფეროვნების ინსტიტუტი (TDI), ილიას სახელმწიფო უნივერსიტეტთან ერთად, 2015 წლის თებერვლიდან განახორციელებს ყოველ პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“.
ტოლერანტობის სკოლის მიზანია, ხელი შეუწყოს ახალგაზრდებში ტოლერანტობის, რელიგიის თავისუფლებისა და სეკულარული პრინციპების შესახებ ცოდნის გაღრმავებასა და აღნიშნულ საკითხებზე დისკუსიას.
ტოლერანტობის სკოლის სალექციო კურსი მოიცავს 12 საჯარო ლექციას შემდეგ თემებზე:

ტოლერანტობის ძველი და თანამედროვე კონცეფციები
რელიგია და ტოლერანტობის კულტურა
ტოლერანტობა და სამართლებრივი საკითხები
ტრადიცია და ნაციონალიზმი
სეკულარიზმისა და პოსტსეკულარიზმის პრობლემა
ფუნდამენტალიზმი
ტოლერანტობის იდეა მხატვრულ ლიტერატურაში
მრავალფეროვნების იდეა კინოში
მედიატოლერანტობა
ქართული კულტურა და ტოლერანტობა
პოლიტიკური თეოლოგია
ტოლერანტობა და მულტიკულტურალიზმი

პროექტი ხორციელდება ჰოლანდიის საელჩოს მხარდაჭერით, „ტოლერანტობის, რელიგიის თავისუფლებისა და ადამიანის უფლებების დაცვის ხელშეწყობა საქართველოში“ პროექტის ფარგლებში.
ლექციებს აღნიშნულ თემებზე წაიკითხავენ მოწვეული ლექტორები და მკვლევრები როგორც ილიას სახელმწიფო უნივერსიტეტიდან, ასევე სხვა უნივერსიტეტებიდან და კვლევითი ორგანიზაციებიდან. ლექციების შემდეგ გათვალისწინებულია დისკუსია.
ტოლერანტობის სკოლის საჯარო ლექციებზე დასწრება თავისუფალია.
ლექციის დრო: 27 თებერვალი, 19:00 საათი
ადგილმდებარეობა: წიგნის სახლი ”ლიგამუსი”

ლევან ბერძენიშვილის საჯარო ლექცია: უილიამ შექსპირი - „ჰამლეტი“
2015-03-02 19:00
2 მარტს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი”, პროექტის – “ილიაუნის მწერალი” საჯარო ლექციების სერიის “როგორ ვისწავლოთ წერა სხვების შექმნილი დიდი პოემებისა და დრამების დახმარებით” – ფარგლებში, ჩატარდება ლევან ბერძენიშვილის მორიგი საჯარო ლექცია.
ლექციის თემა:„უილიამ შექსპირი – „ჰამლეტი“.
ლევან ბერძენიშვილი საჯარო ლექციაზე განიხილავს შემდეგ თემებს: საქსონ გრამატიკოსის, კიდის, ჰამლეტი და ურ-ჰამლეტი; სამი წყარო, სამი მოტივი; თეატრი თეატრში; გაუბედაობა თუ განზრახ დაყოვნება? გოეთეს ინტერპრეტაცია; ელიოტის კრიტიკა; ევროპა – ჰამლეტი დღეს; ქართული თარგმანი.
დრო: 2 მარტი, 19:00 საათი
ადგილმდებარეობა: წიგნის სახლი ”ლიგამუსი”
დასწრება თავისუფალია.

ქართული თეატრი 2014 წელს - სტატისტიკური კვლევის შედეგები
2015-03-04 18:00
4 მარტს, 18:00 საათზე, ილიაუნის თეატრში (ჭავჭავაძის #32) ილიას სახელმწიფო უნივერსიტეტის თანამედროვე ქართული თეატრის კვლევის ცენტრი გამართავს კვლევის – „ქართული თეატრი 2014 წელს“ – პრეზენტაციას.
კვლევაში, რომელსაც თანამედროვე ქართული თეატრის კვლევის ცენტრი უკვე მეოთხე წელია, ახორციელებს, შეფასებულია 2014 წლის ქართული თეატრის მნიშვნელოვანი მოვლენები. კვლევა ეფუძნება საქართველოში მოქმედი 47 სახელმწიფო და კერძო თეატრის მონაცემებს. სტატისტიკურ ანალიზთან ერთად, კვლევაში წარმოდგენილია თეატრების, რეჟისორების, მსახიობების, სცენოგრაფების და ქორეოგრაფების რეიტინგები, რომლებიც ქართულ თეატრში მოღვაწეობდნენ 2014 წელს. წელს კვლევას დაემატა 6 ახალი ნომინაცია და გაიზარდა კვლევაში მონაწილე თეატრების რაოდენობა.
პრეზენტაციაზე დასახელდება წარმატებული თეატრების ხუთეულები შემდეგი კატეგორიების მიხედვით:

პრემიერებით გამორჩეული თეატრები
მრავალფეროვანი რეპერტუარით გამორჩეული თეატრები
საგასტროლო მარშრუტები მსოფლიო და საქართველოს რუკაზე
სარეპერტუარო წარმოდგენების რეიტინგი
დრამატურგიის რეიტინგი (თანამედროვე ქართული, უცხოური და კლასიკა)
ფუნქციურად დატვირთული თეატრების რეიტინგი
სპექტაკლების რეიტინგი (სპექტაკლები, რომლებიც ყველაზე მეტმა მაყურებელმა ნახა და ყველაზე მეტჯერ წარმოადგინეს წლის განმავლობაში)
მაყურებლის აქტივობის რეიტინგი
თეატრების დატვირთულობის რეიტინგი
რეჟისორების, მსახიობების, სცენოგრაფებისა და ქორეოგრაფების პროდუქტიულობის რეიტინგი

წელს პირველად, პრეზენტაციაზე დასახელდება 2014 წლის საუკეთესო სპექტაკლების, რეჟისორების, მსახიობების, სცენოგრაფებისა და ქორეოგრაფების ხუთეულები, რომლებსაც 2014 წელს შექმნილი სპექტაკლების მხატვრული ხარისხის მიხედვით გამოავლენს შვიდი პროფესიონალი თეატრმცოდნისგან შემდგარი ჟიური.
ილიას სახელმწიფო უნივერსიტეტის თანამედროვე ქართული თეატრის კვლევის ცენტრს მიაჩნია, რომ 2014 წლის მნიშვნელოვანი თეატრალური მოვლენები იყო:

ქართული თეატრის მონაწილეობა შექსპირის ოლიმპიადაში პეკინში;
გორის თეატრის ინიციატივით, კომედიის ფესტივალის დაფუძნება;
იმერეთის თეატრალური საზოგადოების ინიციატივით, ფესტივალ “თეატრალური იმერეთის” აღდგენა;
თბილისის საერთაშორისო თეატრალური ფესტივალისა და მიხეილ თუმანიშვილის სახელობის ხელოვნების საერთაშორისო ფესტივალის – “საჩუქარი” – წარმატებით ჩატარება;
ახალი სათეატრო სივრცის – “რკინის თეატრი” (ხელმძღვანელი დავით ანდღულაძე) – გახსნა;
მოძრაობის თეატრის ახალი შენობა გახსნა;
ფოთის დრამატული თეატრის ახალი შენობის გახსნა.

ექიმი სექსოლოგის, ზურაბ მარშანიას, საჯარო ლექცია
2015-03-05 18:00
5 მარტს, 18:00 საათზე, ილიას სახელმწიფო უნივერსიტეტის A 101 აუდიტორიაში ექიმი სექსოლოგი, საქართველოს სამედიცინო სექსოლოგიის საზოგადოების პრეზიდენტი, ზურაბ მარშანია, წაიკითხავს საჯარო ლექციას თემაზე: “ქალის მწვავე სექსუალური ტკივილის სინდრომის – ვაგინიზმის ეტიოლოგიის, გავრცელებისა და მკურნალობის სოციოკულტურული თავისებურებები საქართველოში”.
ლექციაზე განხილული იქნება ქალის ისეთი სქესობრივი დარღვევა, რომელიც ხშირად გამხდარა ახალგაზრდა ოჯახის დანგრევისა და გამოუსწორებელი პირადი ტრაგედიის მიზეზი. ავტორის სამეცნიერო კვლევის მასალები საინტერესოდაა შეხამებული ლიტერატურულ მონაცემებთან და ქართულ სინამდვილესთან.
ლექციის დრო: 5 მარტი, 18:00 საათი
ადგილმდებარეობა: A 101 აუდიტორია, ილიას სახელმწიფო უნივერსიტეტი
დასწრება თავისუფალია.

ჯადოქარი ბომბეიდან - სალმან რუშდი
2015-03-05 19:00
5 მარტს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” ილიაუნის ლიტერატურული კლუბი მორიგ შეხვედრაზე გიწვევთ. კლუბის სტუმარი, მწერალი და მთარგმნელი სალომე ბენიძე, სალმან რუშდის შესახებ ისაუბრებს. ლექცია შეეხება მწერლის რომანებს, ცხოვრებას, დაპირისპირებას პოლიტიკურ და რელიგიურ ლიდერებთან და ფატვას, რომელიც მას 1989 წელს მუსლიმური სამყაროს ლიდერმა, აიათოლა ხომეინიმ გამოუტანა რომანისთვის ”სატანური ლექსები“.
შეხვედრის დრო: 5 მარტი, 19:00 საათი
ადგილმდებარეობა: წიგნის სახლი ”ლიგამუსი”
დასწრება თავისუფალია.

გიორგი მშვენიერაძე - ტოლერანტობა და სამართლის საკითხები
2015-03-06 19:00
6 მარტს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, ტოლერანტობის სკოლის ფარგლებში, თბილისის თავისუფალი უნივერსიტეტის ადამიანის უფლებების ეროვნული ინსტიტუტის აკადემიური თანადირექტორი გიორგი მშვენიერაძე წაიკითხავს საჯარო ლექციას თემაზე – ტოლერანტობა და სამართლის საკითხები.
საჯარო ლექციების ციკლი ტოლერანტობის სკოლის ფარგლებში ახალი პროექტია, რომელსაც ტოლერანტობისა და მრავალფეროვნების ინსტიტუტი (TDI), ილიას სახელმწიფო უნივერსიტეტთან ერთად, 2015 წლის თებერვლიდან ახორციელებს ყოველ პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“.
ტოლერანტობის სკოლის მიზანია, ხელი შეუწყოს ახალგაზრდებში ტოლერანტობის, რელიგიის თავისუფლებისა და სეკულარული პრინციპების შესახებ ცოდნის გაღრმავებასა და აღნიშნულ საკითხებზე დისკუსიას.
ტოლერანტობის სკოლის სალექციო კურსი მოიცავს 12 საჯარო ლექციას შემდეგ თემებზე:

ტოლერანტობის ძველი და თანამედროვე კონცეფციები
რელიგია და ტოლერანტობის კულტურა
ტოლერანტობა და სამართლის საკითხები
ტრადიცია და ნაციონალიზმი
სეკულარიზმისა და პოსტსეკულარიზმის პრობლემა
ფუნდამენტალიზმი
ტოლერანტობის იდეა მხატვრულ ლიტერატურაში
მრავალფეროვნების იდეა კინოში
მედიატოლერანტობა
ქართული კულტურა და ტოლერანტობა
პოლიტიკური თეოლოგია
ტოლერანტობა და მულტიკულტურალიზმი

პროექტი ხორციელდება ჰოლანდიის საელჩოს მხარდაჭერით, „ტოლერანტობის, რელიგიის თავისუფლებისა და ადამიანის უფლებების დაცვის ხელშეწყობა საქართველოში“ პროექტის ფარგლებში.
ლექციებს აღნიშნულ თემებზე წაიკითხავენ მოწვეული ლექტორები და მკვლევრები როგორც ილიას სახელმწიფო უნივერსიტეტიდან, ასევე სხვა უნივერსიტეტებიდან და კვლევითი ორგანიზაციებიდან. ლექციების შემდეგ გათვალისწინებულია დისკუსია.
ტოლერანტობის სკოლის საჯარო ლექციებზე დასწრება თავისუფალია.
ლექციის დრო: 6 მარტი, 19:00 საათი
ადგილმდებარეობა: წიგნის სახლი ”ლიგამუსი”
